नई दिल्ली. पूर्व प्रधानमंत्री और बीजेपी के 88 साल के वरिष्ठ नेता अटल बिहारी वाजपेयी के दिल्ली स्थित आवास के बाहर मीडियाकर्मियों की भीड़ लगी है। खबर है कि वाजपेयी की हालत खराब हो रही है, हालांकि डॉक्टरों की तरफ से इस बारे में कोई पुष्टि नहीं हुई है।
इस बीच, अटल बिहारी वाजपेयी के इलाज पर खर्च का मामला तूल पकड़ता जा रहा है। केंद्रीय सूचना आयुक्त ने केंद्रीय स्वास्थ्य मंत्रालय को निर्देश दिया है कि अटल बिहारी वाजपेयी के इलाज पर हो रहे खर्च को सार्वजनिक किया जाए। सीआईसी सत्यानंद मिश्रा ने एक आरटीआई अर्जी पर सुनवाई करते हुए पूर्व प्रधानमंत्री के इलाज पर हुए खर्च के बारे में स्वास्थ्य मंत्रालय से जानकारी मांगी।
इससे पहले बुधवार को बीजेपी ने कहा था कि पूर्व प्रधानमंत्री अटल बिहारी वाजपेयी की सेहत अच्छी है। उनका एम्स के डॉक्टरों ने नियमित चेकअप किया गया है। मीडिया में इस संबंध में खबरें आने के बाद पार्टी ने बयान जारी कर उन्हें भ्रामक बताया था। तब खबरों में कहा गया था कि वाजपेयी की हालत नाजुक है। और उन्हें अस्पताल में भर्ती किया गया है। बीजेपी ने अपने बयान में कहा था, 'कुछ समाचार पत्रों में पूर्व प्रधानमंत्री अटल बिहारी वाजपेयी के स्वास्थ्य के बारे में अटकलें लगाई जा रही हैं। उनका स्वास्थ्य अच्छा है। हम सभी उनके अच्छे स्वास्थ्य और लंबे जीवन के लिए प्रार्थना करते हैं।'
hin_Deva hin_Deva hin_Deva